សុន្ទរកថា បើកកម្មវិធីសិក្ខាសាលា វាយតម្លៃ ពាក់កណ្តាលអណត្តិ នៃផែនការជាតិ ៥ឆ្នាំ ២០១៩-២០២៣

ស្តីពី ការប្រយុទ្ធប្រឆាំងអំពើជួញដូរមនុស្ស

*ដោយ លោកជំទាវ ជូ​ប៊ុនអេង រដ្ឋលេខាធិការក្រសួងមហាផ្ទៃ*

*អនុប្រធានអចិន្ត្រៃយ៍ គ.ជ.ប.ជ*

ឯកឧត្តម លោកជំទាវ តំណាងជាថ្នាក់ដឹកនាំ និងមន្រ្តីបច្ចេកទេសជាន់ខ្ពស់ និងសហការី ពីបណ្តាក្រសួងស្ថាប័ន ជាសមាជិក សមាជិកាគណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស និងអគ្គលេខាធិការដ្ឋាន គ.ជ.ប.ជ ជាទីគោរព

លោកស្រី Kristin Parco ប្រធានអង្គការទេសន្តរប្រវេសន៍អន្តរជាតិប្រចាំនៅកម្ពុជា និងសហការី

លោក Mark Tailor ប្រធានអង្គការ Winrock ដែលទទួល ការគាំទ្រ ពី USAID និងសហការី

ឯកឧត្តម លោកជំទាវ ជាអភិបាល អភិបាលរងនៃគណៈអភិបាលរាជធានី ខេត្តទាំង២៥ និងមន្ទីរ អង្គភាពជំនាញជុំវិញខេត្ត ក្នុងលេខាធិការដ្ឋានគ.រ.ប.ជ និង គ.ខ.ប.ជ

លោក លោកស្រីជាតំណាងអង្គការដៃគូអភិវឌ្ឍន៍អន្តរជាតិ និងអង្គការសង្គមស៊ីវិល ជាដៃគូ ក្នុងកាតងារប្រយុទ្ធប្រឆាំងអំពើជួញដូរមនុស្ស ជាទីស្រឡាញ់រាប់អាន

 ដូចការគ្រោងទុក ថ្ងៃនេះ យើងជួបជុំគ្នា ដើម្បីពិភាក្សាអំពី ការអនុវត្ត ផែនការយុទ្ធសាស្រ្តជាតិ ៥ ឆ្នាំ ២០១៩-២០២៣ ស្តីពីការប្រយុទ្ធប្រឆាំងអំពើជួញដូរមនុស្ស​ ដែលហៅ ថាការវាយតម្លៃពាក់កណ្តាលអណត្តិ នៃផែនការ ។ ការងារនេះ អគ្គលេខាធិការដ្ឋាន បានប្រគល់ភារកិច្ច ជូនអ្នកវាយតម្លៃឯករាជពីខាងក្រៅ ដើម្បីប៉ាន់ប្រមាណអំពី ទំហំការងារ លទ្ធផល និងភាពប្រឈមដែលយើងបានអនុវត្ត ក្នុងរយៈពេល ២ឆ្នាំ កន្លះ (២០១៩ ២០២១) មកនេះ ដែលយើបានប្រគល់ភារកិច្ចទៅអង្គការ វិនរ៉ក់ អន្តរជាតិ ក្រោមជំនួយ ពីអង្គការ USAID (សហរដ្ឋអាមេរិក) និងដើម្បីរកបទពិសោធន៍ល្អ មេរៀនទទួលបាន និងចំណុចខ្វះចន្លោះ ឧបសគ្គ និងភាពប្រឈម ជាពិសេស ក្នុងដំណាក់កាលនៃការរាតត្បាត ដោយកូវីដ ១៩ និងផលប៉ះពាល់ ដែលនាំឲ្យរាំងស្ទះដល់ការអនុវត្ត ក៏ដូចជាប៉ាន់ប្រមាណលើ ឧបសគ្គ និងហានិភ័យដែលបម្រុងនឹងកើតមានក្នុងពេលខាងមុខ ព្រមទាំងលទ្ធភាព ចំណុចខ្លំាង ដែលយើងមាន ដើម្បីច្នៃប្រឌិត ផ្តួចផ្តើមនូវការងារថ្មីបន្តទៀត ចាប់ពីពេលនេះ ដល់ដាច់ឆ្នាំ២០២៣ ដែលភារកិច្ចនេះ ប្រគល់ជូន អង្គការ IOM ដើម្បីរៀបចំផែនការសកម្មភាពសម្រាប់អនុវត្តបន្តទៀត ។

 ហេតុនេះ វត្តមានរបស់េកឧត្តម លោកជំទាវ លោក លោកស្រីនាថ្ងៃនេះ ពិតជាមានសារសំខាន់ ក្នុងការផ្តល់ព័តឿមាន ទិន្នន័យ ពិភាក្សា ផ្តល់គំនិតផ្តួចផ្តើមល្អៗ សម្រាប់ការងាររបស់យើងទាំងអស់គ្នា ។

 ដូចបានជម្រាបជូនក្នុងរបៀបវារៈរួចហើយ កិច្ចការនេះ ត្រូវបត់បែន ផ្លាស់ប្តូរ ពីការជួបដោយផ្ទាល់ ទៅជាការជួបតាមប្រព័ន្ធអនឡាញ ដែល ជួយសម្រួលការងារយើង ឲ្យចំណេញទាំងពេលវេលា ទាំងការប្រមូលធនធានមនុស្ស ឲ្យមករួមវេទិកាតែមួយ តែត្រូវបែងចែកជាក្រុមតាមយុទ្ធសាស្រ្តទាំងបួន គឺ៖ ថ្ងៃនេះ ពេលព្រឹក ការពិភាក្សាផ្តោតលើយុទ្ធសាស្រ្តទី១ ពេលរសៀល យុទ្ធសាស្រ្តទី២ ស្អែក ថ្ងៃទី ២៣ ពេលព្រឹក យុទ្ធសាស្រ្តទី៣ និងពេលរសៀល យុទ្ធសាស្រ្តទី៤ ។ យើងមានអ្នកសម្របសម្រួល មកពីអង្គការ IOM និងអង្គការ Winrock និងមានវិធីសាស្រ្តក្នុងការពិភាក្សាតាមក្រុម ទៅតាមសំនួរ ដូចដែលបានចែកជូនស្រាប់ ។

 ដោយឡែក សម្រាប់ព្រឹកនេះ ការពិភាក្សា នឹងផ្តោតលើការពិភាក្សា ផ្តោតលើបទពិសោធន៍ល្អ និង ភាពប្រឈមនានាក្នុងវិធីសាស្រ្តនីមួយៗដែលបានអនុវត្ត សម្រាប់ការងារ បង្ការទប់ស្កាត់អំពើជួញដូរមនុស្ស ក្នុងក្រុមគោលដៅខុសៗគ្នា (សហគមន៍ដែល ងាយរងគ្រោះ យុវវ័យនិងកុមារក្នុងសាលារៀន យុវវ័យ និងកុមារក្នុងសហគមន៍ ក្រុមជនទេសន្តរប្រវេសន៍ដែលវិលត្រលប់ ក្រុមស្រ្តីវ័យក្មេង អជ្ញាធរមូលដ្ឋាន សមត្ថកិច្ចពាក់ព័ន្ធ ….) ការប៉ាន់ប្រមាណពីវិធីដោះស្រាយ ជាពិសេស ក្នុងដំណាក់កាលនៃការរាតត្បាតដោយកូវីដ-១៩ និងផលប៉ះពាល់ក្នុងរង្វង់ ឆ្នាំ ២០២១ ដល់ឆ្នាំ ២០២៣ ដែលអាចធ្វើអោយការឆ្លើយតបទៅនឹងអំពើជួញដូរមនុស្សមានប្រសិទ្ធភាព ។

 ខ្ញុំសូមឯកឧត្តម លោកជំទាវ លោក លោកស្រី មេត្តា ជួយបញ្ចេញមតិ យោបល់ ចែករំលែកឲ្យបានផុសផុល ដើម្បីទទួលបានលទ្ធផលជាផ្លែផ្កា ។

 ខ្ញុំសូមជូនពរ ឲ្យសិក្ខាសាលារបស់យើង ទទួលបានជោគជ័យ និងសូមឯកឧត្តម លោកជំទាវ លោក លោកស្រី មានសេចក្តីសុខ ជៀសផុតពីរោគកាចសាហាវគ្រប់ប្រភេទ ដែលបង្កដោយ កូវីដ ១៩ និងសម្រេចបានគ្រប់ភារកិច្ចជូនប្រទេសជាតិ និងប្រជាជនយើង ។

**សូមអរគុណ**